SKRIFTLIG FORESPØRGSEL P-1806/02

af Gianfranco Dell'Alba (NI) til Kommissionen

(19. juni 2002)

Om: Overtrædelse af menneskerettighederne i Cambodja

Siden begyndelsen af 2002 har FN's højkommissær for flygtninge regelmæssigt udtrykt dyb bekymring over den behandling, som den vietnamesiske og cambodjanske regering udsætter de flygtninge fra Montagnard for, som var flygtet til Cambodja det foregående år, idet han har gjort opmærksom på alvorlige overtrædelser af flygtningekonventionen af 1951 begået af begge regeringer. Den alvorlige karakter af disse overtrædelser fik FN's flygtningehøjkommissær til at trække sin støtte tilbage fra den tresidige aftale om frivillig tilbagevenden af flygtninge, der blev indgået i februar sammen med den vietnamesiske og cambodjanske regering.

Kun takket være den amerikanske regerings effektive indgriben og efter langvarige forhandlinger er de 900 Montagnard-flygtninge ved at blive genhuset i USA.

Denne løsning har ikke mindsket FN's flygtningehøjkommissærs bekymringer over de etniske mindretals situation i Vietnams centrale højland såvel som asylansøgernes forhold. Den 22. maj 2002 udtalte en talsmand for FN's flygtningehøjkommissær, Kris Janowski, overordentlig stor bekymring på grundlag af forskellige rapporter om tvungen hjemsendelse fra Cambodja til Vietnam af snesevis af Montagnard-flygtninge. Endvidere meddelte den cambodjanske premierminister Hun Sen for nylig, at efter Montagnard-flygtningenes genhusning i USA ville to af FN's flygtningelejre blive lukket og grænsepatruljer ville nu stoppe nye asylsøgere.

Cambodjas og Det Europæiske Fællesskabs respekt for og anerkendelse af de demokratiske principper og menneskerettighederne som nedfældet i den universelle menneskerettighedserklæring udgør en væsentlig del af samarbejdsaftalen Cambodja-EF, der blev undertegnet i 1997, og over de næste tre år (2002-2004) er der afsat 68,7 mio. EUR til Cambodja til at finansiere aktiviteter i de sektorer, der er fastlagt i strategidokumentet EF-Cambodja for 2000-2003.

- Hvad vil Kommissionen gøre for at sikre, at Montagnard-flygtningenes ret til at søge asyl i en stat, der har undertegnet flygtningekonventionen som f.eks. Cambodja, overholdes i fuldt omfang?

- Hvilke konkrete skridt vil Kommissionen tage for i fuldt omfang at gennemføre og håndhæve den såkaldte menneskerettighedsklausul, der er indføjet i alle tosidede og flersidede samarbejdsaftaler undertegnet med Cambodja såvel som med andre berørte lande i området?

Svar afgivet på Kommissionens vegne af Chris Patten

(5. juli 2002)

Kommissionens delegation i Phnom Penh har sammen med medlemsstaternes diplomatiske repræsentationer nøje fulgt med i udviklingen for de vietnamesiske bjergstammer, der flygtede til Cambodja i slutningen af 2001, og har deltaget i EU's diplomatiske henvendelser til den kongelige regering for Cambodja om forskellige problematiske spørgsmål.

FN's Højkommissær for Flygtninge (UNHCR) er i øjeblikket ved at kontrollere geninstalleringen af omkring 906 bjergstammemedlemmer, der har ytret ønske om at emigrere til USA. De oprindelige flygtningelejre er nu blevet lukket, og flygtningene er i øjeblikket indkvarteret i særlige transitcentre. Geninstalleringen ventes fuldført i slutningen af juli 2002. Den cambodjanske regering har bekræftet, at den fortsat vil overholde de forpligtelser, den har indgået i henhold til internationale konventioner.

Samtidig med udviklingen i Cambodja har Kommissionens delegation i Hanoi og med medlemsstaternes diplomatiske repræsentationer også nøje fulgt situationen i det vietnamesiske højland, hvor bjergstammerne kommer fra, og har deltaget i de relevante diplomatiske henvendelser fra EU til regeringen i Vietnam. Så sent som i slutningen af maj fik et hold på fire medlemmer af medlemsstaternes repræsentationer (med de vietnamesiske myndigheders tilladelse) mulighed for at besøge det centrale højland.

I henhold til landestrategien og det nationale vejledende program for samarbejdet mellem EU og Cambodja, der blev vedtaget af Kommissionen den 15. maj 2002, vil EU-støtten blive centreret om udvikling i landdistrikterne herunder fødevaresikkerhed, udvikling af husdyravl og fiskeri, landbrugsfinansiering, vandforvaltning, diversificering af afgrøderne, mikrovirksomheder, erhvervsuddannelse og minerydning samt sundhed og uddannelse. Alle disse aktioner vil medvirke direkte til at støtte en bæredygtig udvikling og nedbringe fattigdommen i de mest udsatte grupper i samfundet. Blandt de horisontale temaer i samarbejdsprogrammet kan nævnes god regeringsførelse og demokratisering, herunder især støtte til den løbende demokratiseringsproces i landet. Bistand til handelsudvikling vil også hjælpe Cambodja med at blive integreret i den internationale økonomi og dens regulerende ordninger.

Kommissionens holdning over for Cambodja på menneskerettighedsområdet er som for alle andre lande i regionen at fremme og støtte fortsatte landets fremskridt inden for menneskerettigheder og demokrati, og udtrykke sin bekymring inden for de internationale menneskerettighedsorganer i tilfælde af krænkelser. Denne holdning kom også til udtryk i Kommissionens meddelelse af maj 2001 om, hvordan Den Europæiske Union kan medvirke til at fremme menneskerettigheder og demokratisering i tredjelande(1). Kommissionen vil sammen medlemsstaternes diplomatiske repræsentationer fortsat overvåge udviklingen inden for menneskerettighederne, herunder situationen for bjergstammerne både i Vietnam og Cambodja, og give udtryk for sin bekymring, når og hvor det er berettiget.

(1) KOM(2001) 252 endelig udg.